Ο Γαλατικός κόκορας στην πύλη του κήπου του Μεγάρου Ελιζέ στο Παρίσι, επίσημη κατοικία του Προέδρου της Γαλλικής Δημοκρατίας.
Ο **Γαλατικός κόκορας** (γαλλικά: le coq gaulois) είναι ένα από τα ανεπίσημα εθνικά σύμβολα της Γαλλίας ως έθνους. Είναι επίσης το σύμβολο της περιοχής της Βαλλονίας, της Γαλλικής Κοινότητας του Βελγίου.

Ιστορικό
--------

Ο Γαλατικός κόκορας στην κορυφή μνημείου στη Λα Ροσέλ
Διακριτικό των δημάρχων της Γαλλίας
Χρυσό Ναπολεόνιο με τον Γαλατικό κόκορα και τη Μαριάν
Ο κόκορας είναι ένα από τα ανεπίσημα εθνικά σύμβολα της Γαλλίας. Η σύνδεση του κόκορα και της Γαλλίας γεννήθηκε από την αρχαιότητα, από ένα λογοπαίγνιο: η λατινική λέξη gallus είχε δύο σημασίες: «Γαλάτης» αλλά και «κόκορας», όπως έχει καταγραφεί από τον αρχαίο Ρωμαίο ιστορικό Σουητώνιο. Αυτός είναι ο λόγος που ο κόκορας εμφανίζεται από την αρχαιότητα σε γαλατικά νομίσματα.

Μετά από μια εξαφάνιση του συμβόλου κατά τον Μεσαίωνα, το σύμβολο του Γαλατικού κόκορα αναγεννήθηκε τον 14ο αιώνα. Από την Αναγέννηση και μετά, ο κόκορας εμφανίζεται στις παραστάσεις του Βασιλιά της Γαλλίας.

Στη Γαλλική Επανάσταση του 1789, στη σημαία του στρατού ο κόκορας αντικατέστησε τα διακριτικά της βασιλείας των Βουρβόνων. Η δημοτικότητά του αυξήθηκε, σε σημείο που εμφανίστηκε στη σφραγίδα του Διευθυντηρίου, και μια επιτροπή κρατικών συμβούλων πρότεινε στον Ναπολέοντα Α' να το υιοθετήσει ως εθνικό σύμβολο. Ο αυτοκράτορας αρνήθηκε λέγοντας: «Ο κόκορας δεν έχει δύναμη, δεν μπορεί να είναι η εικόνα μιας αυτοκρατορίας όπως η Γαλλία» και το αντικατέστησε με τον αετό, τον οποίο η κυβέρνηση κατάργησε κατά την περίοδο της Παλινόρθωσης των Βουρβόνων.

Ο κόκορας ανέκτησε το πολιτικό του κύρος κατά την Ιουλιανή Επανάσταση του 1830, όταν ένα διάταγμα όρισε ότι πρέπει να εμφανίζεται στα κουμπιά της στολής των Εθνοφρουρών και να επανεμφανισθεί στις σημαίες τους. Η Δεύτερη Γαλλική Δημοκρατία τον παρουσιάζει στη σφραγίδα της, χαραγμένο στο πηδάλιο που κρατά η καθιστή Ελευθερία. Το 1852, ο Ναπολέοντας Γ' τον αντικατέστησε και πάλι με τον αετό.

Ο γαλατικός κόκορας βίωσε την ώρα της δόξας του κατά την Τρίτη Δημοκρατία, η οποία τον επανεμφάνισε στη σφραγίδα και σε χρυσά νομίσματα, και τον τοποθέτησε, περήφανο και με απλωμένα φτερά, στην κορυφή της πύλης του κήπου του Μεγάρου Ελιζέ, επίσημης κατοικίας του Προέδρου της Γαλλικής Δημοκρατίας.

Αν και το σύγχρονο πολιτικό πεδίο προτιμά τη Μαριάν, που εκπροσωπεί τη Γαλλία ως κράτος και κυρίως τη Δημοκρατία, ο κόκορας παραμένει το έμβλημα της Γαλλίας στα μάτια του κόσμου, ιδιαίτερα κατά τη διάρκεια αθλητικών γεγονότων. Είναι το λογότυπο της γαλλικής εθνικής ομάδας ποδοσφαίρου. Η Γαλλική Ολυμπιακή Επιτροπή (CNOSF) χρησιμοποιεί τον Γαλατικό κόκορα στο λογότυπό της από τον Απρίλιο του 2015.

Ο γαλατικός κόκορας χρησιμοποιείται επίσης στη Βαλλονία, τη Γαλλική Κοινότητα του Βελγίου.

* Ο Γαλατικός κόκορας
* Η σφραγίδα της Δεύτερης Γαλλικής ΔημοκρατίαςΗ σφραγίδα της Δεύτερης Γαλλικής Δημοκρατίας
* Η σημαία της Βαλλονικής περιοχήςΗ σημαία της Βαλλονικής περιοχής
* Μνημείο των Γιρονδίνων στο ΜπορντώΜνημείο των Γιρονδίνων στο Μπορντώ
* Μνημείο στο Πουί-ντε-ΝτομΜνημείο στο Πουί-ντε-Ντομ

Εξωτερικοί σύνδεσμοι
--------------------

* Ο Γαλατικός κόκορας στην ιστοσελίδα του Μεγάρου Ελυζέ

Παραπομπές
----------

1. ↑ . «frenchmoments.eu/the-gallic-rooster-le-coq-gaulois/».
2. ↑ . «franceolympique.com/cnosf/actus/4829-du-roi-au-peuple-histoire-du-coq-gaulois.html».
3. ↑ . «francebleu.fr/emissions/ils-ont-fait-l-histoire/le-coq-gaulois-symbole-de-la-france».
4. ↑ . «elysee.fr/la-presidence/le-coq».
5. ↑ . «espritbleu.franceolympique.com/espritbleu/actus/4647-un-nouveau-logo-pourquoi».

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* LCCN: sh85032502

 |

 |